SHARIF MASAHOR (2) : BANGKIT MENENTANG BROOKE
Api kemarahan Sharif Masahor melonjak apabila Pengiran Matussin yang merupakan pengikut Brooke telah merampas kuasa di Mukah. Beliau dan pengikutnya terus mengatur rancangan bagi mendapatkan semula Mukah dan mereka berjaya mengusir Pengiran Matussin. Namun begitu, James Brooke menjadi marah dan bertindak melucutkan jawatan Sharif Masahor sebagai pembesar Sarikei. Para pengikut Sharif Masahor berasa marah dan ingin membuat serangan balas. Akan tetapi, Sharif Masahor bertindak menenteramkan para pengikutnya dan memberi buah fikiran untuk menyerang kubu James Brooke di Kanowit. Serangan itu telah mengejutkan James Brooke dari lena. Penjajah itu berjaya menggagalkan usaha Sharif Masahor untuk melancarkan serangan kedua atas kubu James Brooke di Kuching. Rentetan itu, James Brooke bertindak pantas dengan menyerang kubu Sharif Masahor di Sarikei menyebabkan ramai pengikutnya terkorban. James Brooke tidak bertindak diam, beliau menukar strategi dengan memujuk Sultan Brunei untuk menyerahkan kawasan Sarikei kepada pihak British. Akhirnya, usaha James Brooke berjaya dan Sharif Masahor terpaksa akur dengan perintah Sultan Brunei itu. Sharif Masahor terpaksa menyerah kalah menyebabkan berakhirlah perjuangan beliau. Komik Sharif Masahor 2 bukan sekadar perjuangan menuntut ketuanan daripada penjajah tetapi juga perjuangan yang berakhir dengan air mata dan darah.